กรมอุตุนิยมวิทยา เตือนประชาชนทั่วทุกภาคระวังอันตรายจากฝนตกหนักในวันนี้
เพจเฟซบุ๊กกรมอุตุนิยมวิทยา รายงานสภาพอากาศวันนี้ (25 สิงหาคม 2565) ว่าร่องมรสุมพาดผ่านภาคเหนือตอนบนเข้าสู่พายุโซนร้อน "หมาอ๊อน" บริเวณทะเลจีนใต้ตอนบน ประกอบกับลมมรสุมตะวันตกเฉียงใต้พัดปกคลุมทะเลอันดามัน ประเทศไทย และอ่าวไทย ทำให้ประเทศไทยตอนบนมีฝนตกหนักบางแห่งอยู่ที่ร้อยละ 60-80 บริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก และภาคใต้ฝั่งตะวันตก ขอให้ประชาชนระวังอันตรายจากฝนตกหนักไว้ด้วย สำหรับคลื่นลมบริเวณทะเลอันดามันมีคลื่นสูง 1 เมตร บริเวณที่มีฝนฟ้าคะนองคลื่นสูง 1-2 เมตร ส่วนคลื่นลมบริเวณอ่าวไทยคลื่นสูง 1 เมตร บริเวณที่มีฝนฟ้าคะนองคลื่นสูง 1-2 เมตร พายุโซนร้อนกำลังแรง "หมาอ๊อน" บริเวณทะเลจีนใต้ตอนบนอยู่ห่างประมาณ 130  กิโลเมตร ทางทิศตะวันออกเฉียงใต้ของมาเก๊า คาดว่าจะขึ้นฝั่งประเทศจีนตอนใต้ในวันนี้ และจะอ่อนกำลังลงเป็นพายุดีเปรสชันและหย่อมความกดอากาศต่ำตามลำดับ โดยพายุนี้จะไม่ส่งผลกระทบโดยตรงต่อประเทศไทย